
проекта на Наредба за изменение и допълнение на Методиката за начина за разпределяне на разходите при определяне на цени за предоставяне на достъп до и съвместно ползване на физическа инфраструктура и право на преминаване по Закона за електронните съобщителни мрежи и физическа инфраструктура (приета с Наредба № 34 от 2017 г. на министъра на транспорта, информационните технологии и съобщенията (обн., ДВ, бр. 92 от 2018 г.)


Методиката за начина за разпределяне на разходите при определяне на цени за предоставяне на достъп до и съвместно ползване на физическа инфраструктура и право на преминаване по Закона за електронните съобщителни мрежи и физическа инфраструктура (Методиката) е издадена в изпълнение на чл. 3, ал. 5 и ал. 6 от Закона за електронните съобщителни мрежи и физическа инфраструктура (ЗЕСМФИ).
[bookmark: _GoBack]Със Закона за изменение и допълнение на Закона за електронните съобщителни мрежи и физическа инфраструктура (обн. ДВ, бр. 35 от 2025 г.) се разширява предметът на методиката, което налага съответни промени в акта.
На първо място, съгласно чл. 3, ал. 9 от на ЗЕСМФИ с методиката се определят и правилата за изчисляване на размера на обезщетенията за възникнали сервитути по чл. 31, ал. 2, т. 2 върху имоти – частна държавна или общинска собственост, както и за учредяването на други ограничени вещни права върху имоти – публична или частна държавна или общинска собственост, за изграждане на нова или разширяване на съществуваща физическа инфраструктура за разполагане на електронни съобщителни мрежи, за които се дължи обезщетение по закон. За тази цел в проекта се въвежда се формула за изчисление на обезщетението за сервитут или за учредяването на други ограничени вещни права върху имоти – частна държавна или общинска собственост, която взема за основа данъчната оценка на имота, приложена пропорционално за засегнатата площ и умножена по коефициент, за който в методиката се установява горна граница. Така, от една страна, са зачетени интересите на съответната община (съответно – на държавата) да получи обезщетение за ограничението на вещните си права, а от друга страна се избягват случаите на прекомерност на търсените обезщетения, които биха могли да доведат до по-високи цени или по-ограничено предлагане за потребителите на услугите на съответната територия.
На второ място, с § 10, т. 1 от посочения по-горе изменителен закон  са внесени промени в чл. 72 от Закона за устройство на територията (ЗУТ), с които се предвижда, че с тази методика се определя и размерът на гаранцията, която да обезпечи изпълнението на задълженията на възложителя на строеж на физическа инфраструктура, предназначена за разполагане на електронни съобщителни мрежи и приемно-предавателни станции да възстанови улични и тротоарни настилки и вътрешноквартални пространства с нарушена цялост, възложено му с чл. 72, ал. 1 от ЗУТ. В тази връзка в проекта е предложена  формула за определянето на размера на гаранция за възстановяване на улични и тротоарни настилки и вътрешноквартални пространства с нарушена цялост, която съразмерно на засегнатата площ въвежда коефициент, основан на историческия опит на съответната община при изграждането на съоръжения, подобни на засегнатото, а при липса на такъв опит – на аналог на цените на други възложители, публикувани в Регистъра на обществените поръчки. Така, от една страна, се цели оптимална защита на общината в случай, че не бъде възстановено нарушението на целостта на настилките и пространствата, а от друга страна, се поставя граница срещу евентуална прекомерност на търсените гаранции от страна на съответния орган.
На трето място, в хода на консултации с Националното сдружение на общините в Република България беше установен проблем при прилагането на съществуващи текстове на методиката. От една страна, методиката не урежда как общините прилагат действащия чл. 5, ал. 4, когато определят цени за достъп до собствена физическа инфраструктура (канална мрежа, стълбове за улично осветление), докато същевременно са и субекти, върху чиято собственост се учредяват сервитути и ограничени вещни права. От друга страна, допълнителна трудност създава чл. 7 – правилото за алтернативна оценка при липса на историческа цена на придобиване е приложимо при независещи от мрежовия оператор обстоятелства. В практиката значителна част от общинската инфраструктура е изградена преди 1990 г. и част от общините не разполагат с надлежно документирана историческа цена на придобиване. Посочените въпроси също намират нормативен отговор в проекта.

С измененията и допълненията в Методиката се цели създаването на нова подзаконова нормативна уредба по чл. 3, ал. 9 от ЗЕСМФИ и чл. 72, ал. 3 от ЗУТ, както и да се решат констатирани трудности в правоприлагането.

Прилагането на проекта на Наредба за изменение и допълнение на Методиката за начина за разпределяне на разходите при определяне на цени за предоставяне на достъп до и съвместно ползване на физическа инфраструктура и право на преминаване по Закона за електронните съобщителни мрежи и физическа инфраструктура не води до необходимост от допълнителни финансови средства.

Очакваните резултати от прилагането са да се постигне пълнота и яснота и избягване на трудности при прилагането на подзаконовата нормативна уредба.
На основание чл. 26, ал. 4 от Закона за нормативните актове, срокът за обществено обсъждане след публикуване на проекта на наредба и мотивите на Портала за обществени консултации и на интернет страницата на Министерството на транспорта и съобщенията е 30 дни. 

